  Анжелика Тихонова корреспондент 1-тӥ куартолэзе 12 час 30 минутэ Пушкин нимо урамын кивалтэтлэн юртэз вадьсын велосипедистъёслы сяме пырем 51-тӥ ӵошатскон кутскоз. Со сярысь Ижкар администрацилэн пресс-службаез ивортэ. Сяме пыремъя ӵошатсконъёсты спортэз яратӥсьёс усьтозы. Соос пӧлын элькун но муниципал кивалтэтъёслэн ёзчиосыз, ужъюртъёсын кивалтӥсьёс но ужбергатӥсьёс. Пыриськисьёс арысь аре тросгес луо. Тужгес мӧйыезлы пыриськисьлы туэ 73 арес тырмиз. Ӵошатскон Пушкин нимо, Наговицын нимо, Коммунъёслэн но Лихвинцев нимо урамъёстӥ ортчоз. Дистанциос 3 иськемысен покчи спортсменъёслы но 24 иськемозь «элиталы» луозы. Ӵошатсконъёсы 12 арлыдъем группаосы пырись спортсменъёс пырисько. Туэ стартэ потыны Ижкарысь велосипед спортъя спорт школаосысь, Выль каргуртысь, Эгра каргуртысь, Пермьысь, Самара, Москва улосвылъёсысь, Санкт-Петербургысь 250-лэсь трос спортсменъёс куриськизы. Соос пӧлын тодмо ӵошатскисьёс: Евгений Печенин – 2012-тӥ арын Олимпи шудонъёсы пыриськись, Сергей Пудов, Арслан Гильмутдинов – паравелоспортъя дунневыл чемпионатын вормисьёс но призёръёс, Анна Миролюбова – 2019-тӥ арын Австриын ортчем калыккуспо ӵошатсконъёсын вормись, Россиысь но Удмуртиысь люкам командаослэн ёзчизы. Ватсан Нырысетӥез велосипедэн ӵошатскон 1968-тӥ арын Печатьлэсь нуналзэ пусъён улсын но «Удмуртская правда» газетлэн кузьымъёсыз понна ортчиз. Нырысетӥ ӵошатсконъёсы шоркарысь ужъюртъёсысь велосекциосысь тужгес кужмо воргоронъёс но юниоръёс гинэ пыриськылӥзы. Та ӵошатсконъёсы пыриськыса опыт басьтӥзы Совето Союзысь, Россиысь но дуннеысь ӵошатсконъёсын вормисьёс но призёръёс: Алексей Халилов, Владимир Петров, Анатолий Лукшин, Олег Блинов, Андрей Ведерников, Николай Галичанин, Сергей Юрьев, Павел Тонков, Андрей Ведерников, Медведев но Гоголев агай-вынъёс, Максим Бельков, Юрий Трофимов, Антон Синцов. Тегъёс: Спорт Ижкар Удмуртия велоспорт  